**คู่มือสำหรับประชาชน : การขอรับของไปก่อนการปฏิบัติพิธีการศุลกากร (N)**

แก้ไขล่าสุด 06/2566

**หน่วยงานที่ให้บริการ :** กรมศุลกากรกระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

หลักเกณฑ์ วิธีการ และเงื่อนไขในการยื่นคำขอเป็นไปตามประกาศกรมศุลกากรที่ 108/2561 ลงวันที่ 8 พฤษภาคม 2561 เรื่อง หลักเกณฑ์ วิธีการ และเงื่อนไขการขอรับของไปก่อนการปฏิบัติพิธีการศุลกากร

ข้อ 1 กรณีของทั่วไป

กรณีผู้นำของเข้าขออนุญาตนำของออกไปจากอารักขาของศุลกากรก่อนปฏิบัติพิธีการศุลกากรครบถ้วน ให้ปฏิบัติดังต่อไปนี้
1.1 ผู้นำของเข้าที่มีความจำเป็นเร่งด่วนที่จะขอรับของออกไปก่อนปฏิบัติพิธีการศุลกากรครบถ้วน ให้ยื่นคำร้องขอผ่อนผันรับของ/ส่งของออกไปก่อน (กศก.103) พร้อมเอกสารประกอบ เช่น ใบตราส่งสินค้า บัญชีราคาสินค้า และ/หรือเอกสารการซื้อขายเท่าที่มีและสัญญาประกัน (กศก.28) ต่อหน่วยงานพิธีการ โดยสำเนาเอกสารทั้งหมดไว้อีกหนึ่งชุดยื่นประกอบคำร้องด้วย

หากของนั้นต้องได้รับอนุญาตในการนำเข้าหรือต้องปฏิบัติตามเงื่อนไขของกฎหมายอื่นใด
ที่เกี่ยวข้องต้องได้รับอนุญาตหรือปฏิบัติตามเงื่อนไขดังกล่าวเสียก่อน
 1.2 การขอรับของไปก่อนปฏิบัติพิธีการศุลกากร ผู้นำของเข้าต้องวางเงินประกันหรือ หนังสือค้ำประกันของธนาคารให้คุ้มค่าภาษีอากรที่สามารถวางประกันได้ตามกฎหมาย ในกรณีวางหลักประกันอย่างอื่นให้ทำได้แต่เฉพาะส่วนราชการ รัฐวิสาหกิจ องค์การมหาชน องค์กรอิสระ และอื่น ๆ ที่มีสถานะเป็นหน่วยงานของรัฐ หรือองค์การระหว่างประเทศ และผู้มีเอกสิทธิทางการทูตเท่านั้น
1.3 เมื่อได้รับอนุมัติคำขอผ่อนผันรับของไปก่อนและหน่วยงานพิธีการกำหนดเงินประกันให้คุ้มค่าภาษีอากรที่สามารถวางประกันได้ตามกฎหมายตามรายการในคำขอ โดยบวกเพิ่มอีกร้อยละยี่สิบของค่าภาษีอากรที่สามารถวางประกันได้ตามกฎหมายแล้ว ให้ผู้นำของเข้าส่งข้อมูลใบขนสินค้าขาเข้าเข้าสู่ระบบคอมพิวเตอร์ของศุลกากร
โดยมีหลักปฏิบัติดังนี้

1.3.1 ให้บันทึกประเภทใบขนสินค้า (หลักที่ห้าของเลขที่ใบขนสินค้า) เป็นรหัส 3 หมายถึง คำร้องขอรับของไปก่อนเท่านั้น

1.3.2 ให้บันทึกเหตุผลการวางประกัน (Deposit Reason Code) ตามกรณีของการวางประกันเพื่อการนำเข้า

1.3.3 กรณีใบขนสินค้าได้รับยกเว้นการตรวจ (Green Line) ให้ผู้นำของเข้าติดต่อพนักงานศุลกากรผู้รับผิดชอบ ทำการปรับสถานะใบขนสินค้า (Status) เป็นใบขนสินค้าที่ขอพบพนักงานศุลกากรเพื่อตรวจสอบพิกัด ราคา และของ
1.4 ให้ผู้นำของเข้าจัดทำสัญญาประกัน (กศก.28) ยื่นต่อหน่วยงานพิธีการ ในกรณีที่หน่วยงานพิธีการเห็นสมควรจะใช้หนังสือค้ำประกันของธนาคารแทนการวางเงินสดก็ได้
1.5 ให้ผู้นำของเข้าหรือตัวแทนนำต้นฉบับคำขอรับของไปก่อนและชุดเอกสารข้อมูลใบขนสินค้ายื่นเพื่อขอรับการตรวจปล่อยของต่อส่วนบริการศุลกากรเพื่อสั่งการตรวจ
1.6 เมื่อผู้นำของเข้าได้รับการตรวจปล่อยของออกจากอารักขาของศุลกากรแล้ว ผู้นำของเข้าต้องยื่นคำร้องขอปฏิบัติพิธีการศุลกากรให้ครบถ้วนภายในกำหนดสามสิบวันนับแต่วันตรวจปล่อย
1.7 หากผู้นำของเข้ารายใดไม่สามารถยื่นคำขอปฏิบัติพิธีการศุลกากรให้ครบถ้วนภายในกำหนดเวลา หรือก่อนผิดสัญญาประกัน ให้ยื่นคำร้องขอขยายเวลาปฏิบัติพิธีการศุลกากรก่อนครบกำหนด หรือก่อนผิดสัญญาประกันไม่เกินสองครั้ง ครั้งละไม่เกินสามสิบวัน
1.8 คำร้องขอผ่อนผันรับของไปก่อนรายใด เมื่อครบกำหนดตามสัญญาประกันแล้ว หรือครบกำหนดระยะเวลาที่ขอขยาย หากผู้นำของเข้าไม่มายื่นคำขอปฏิบัติพิธีการศุลกากรให้ครบถ้วนสมบูรณ์ถือว่าเป็นการผิดสัญญาประกัน หน่วยงานพิธีการดำเนินการตรวจสอบเพิ่มเติมและคำนวณเงินค่าภาษีอากรที่จะต้องชำระในระบบคอมพิวเตอร์ของศุลกากรแล้วบันทึกส่งให้หน่วยงานบัญชีและอากรผลักเงินสดที่วางประกันไว้เป็นค่าภาษีอากร และให้ผลักเงินส่วนที่เหลือร้อยละห้าแต่ไม่เกินห้าหมื่นบาท เป็นเงินค่าบังคับผิดสัญญาประกันนำส่งเข้าเป็นรายได้ของรัฐโดยทันที ส่วนคำร้องขอผ่อนผันรับของออกไปก่อนรายใดที่ใช้หนังสือธนาคารค้ำประกัน เมื่อมีการปฏิบัติผิดสัญญาประกันให้ดำเนินการเช่นเดียวกัน โดยมีหนังสือเรียกให้ธนาคารผู้ค้ำประกันนำเงินมาชำระค่าภาษีอากร พร้อมเงินเพิ่มและค่าบังคับสัญญาประกันตามนัยข้างต้น และหากเงินที่ชำระไม่คุ้มค่าภาษีอากรผู้นำของเข้า
มีหน้าที่ต้องชำระให้ครบถ้วน

ข้อ 2 กรณียุทธภัณฑ์ที่ใช้ในทางราชการ

การขอรับยุทธภัณฑ์ที่ใช้ในทางราชการ ตามพระราชกำหนดพิกัดอัตราศุลกากร พ.ศ. 2530 ภาค 4 ประเภท 13 ไปก่อนปฏิบัติพิธีการศุลกากรครบถ้วนนั้น ให้ปฏิบัติพิธีการศุลกากรตามข้อ 1 และให้ปฏิบัติเพิ่มเติมดังต่อไปนี้

2.1 เมื่อผู้นำของเข้าได้รับของไปแล้วไม่สามารถมาปฏิบัติพิธีการศุลกากรให้ครบถ้วนได้ภายในกำหนดระยะเวลาสามสิบวันนับแต่วันตรวจปล่อย ให้ผู้นำของเข้ายื่นคำร้องขอขยายเวลาต่อหน่วยงานพิธีการก่อนครบกำหนดระยะเวลา

2.2 เมื่อพ้นกำหนดระยะเวลาเก้าสิบวัน นับแต่วันตรวจปล่อย หากผู้นำของเข้ายังมิได้นำหนังสือขอยกเว้นอากรมาแสดง หน่วยงานพิธีการจะงดรับปฏิบัติพิธีการศุลกากรแก่ของที่นำเข้ารายต่อ ๆ ไป เว้นแต่หน่วยราชการผู้ขอรับของไปได้มีหนังสือแจ้งมายังกรมศุลกากรถึงเหตุผลและความจำเป็นที่ยังไม่สามารถนำหนังสือขอยกเว้นอากรมาแสดงได้ ส่วนกรณีที่หน่วยงานราชการให้หน่วยงานเอกชนหรือบุคคลใด ๆ นำเข้าตามสัญญาซื้อขายและส่งมอบให้หน่วยงานราชการ หากไม่ปฏิบัติตามระเบียบของกรมศุลกากร จะถูกดำเนินการตามข้อ 1.8

ข้อ 3 กรณีเครื่องจักร เครื่องมือ เครื่องใช้ โครงก่อสร้างยานพาหนะ ส่วนประกอบ และวัสดุที่ใช้ในการประกอบกิจการปิโตรเลียม ให้ปฏิบัติดังต่อไปนี้
3.1 ให้ผู้นำของเข้าซึ่งเป็นผู้ได้รับสัมปทานและผู้รับจ้างเหมาโดยตรงจากผู้รับสัมปทาน ซึ่งได้รับสิทธินำเครื่องจักร เครื่องมือ เครื่องใช้ โครงก่อสร้าง ยานพาหนะ ส่วนประกอบ อุปกรณ์ และวัสดุอื่น ๆ ที่ใช้ในการประกอบกิจการปิโตรเลียมเข้ามาในราชอาณาจักรโดยได้รับยกเว้นอากรขาเข้าตามกฎหมายว่าด้วยพิกัดอัตราศุลกากรและภาษีมูลค่าเพิ่มตามประมวลรัษฎากร เมื่อคณะกรรมการปิโตรเลียมพิจารณาเห็นชอบต้องวางประกันหรือหนังสือค้ำประกันของธนาคาร เพื่อเป็นการค้ำประกันค่าภาษีอากรที่สามารถวางประกันได้ตามกฎหมาย ในวงเงินยี่สิบล้านบาท

3.2 หากปรากฏว่าวงเงินค้ำประกันคงเหลืออยู่ต่ำกว่าหนึ่งล้านบาท ให้ผู้นำของเข้านำหนังสือยกเว้นอากรจากกรมเชื้อเพลิงธรรมชาติมายื่นคำร้องเพื่อขอผ่อนผันรับของไปก่อนปฏิบัติพิธีการศุลกากรได้ภายในวงเงินค้ำประกันที่ลดลงดังกล่าว
3.3 หนังสือค้ำประกันของธนาคารตามข้อ 3.1 ให้มีกำหนดเวลาค้ำประกันค่าภาษีอากรที่สามารถวางประกันได้ตามกฎหมายสำหรับของที่นำเข้าภายในระยะเวลาสองปี และผู้นำของเข้าต้องนำหนังสือค้ำประกันของธนาคารฉบับใหม่ หรือหนังสือธนาคารที่ต่ออายุหนังสือค้ำประกันของธนาคารฉบับเดิมมาวางไว้กับกรมศุลกากรก่อนระยะเวลาตามหนังสือค้ำประกันฉบับเดิมสิ้นสุดลงทุกครั้ง
3.4 การได้รับอนุมัติให้วางเงินประกันหรือหนังสือค้ำประกันของธนาคารให้ถือเป็นการค้ำประกันค่าภาษีอากรที่สามารถวางประกันได้ตามกฎหมายสำหรับการนำเข้าทุก ๆ ใบขนสินค้า และครอบคลุมจุดนำเข้าทุกแห่ง
3.5 การเพิ่มเติมหรือยกเลิกหน่วยงานศุลกากรนำเข้า ให้ผู้นำของเข้าแจ้งต่อกรมเชื้อเพลิงธรรมชาติ
เพื่อกรมเชื้อเพลิงธรรมชาติจะได้แจ้งให้กรมศุลกากรทราบในการขอรับของไปก่อนปฏิบัติพิธีการศุลกากรต่อไป
3.6 กรมศุลกากรจะพิจารณาคืนหนังสือค้ำประกันของธนาคารให้แก่ผู้นำของเข้าเมื่อได้ตรวจสอบแล้วปรากฏข้อเท็จจริงว่าไม่มีภาระภาษีอากรตามหนังสือค้ำประกันของธนาคารฉบับนั้นค้างชำระต่อกรมศุลกากร
3.7 ผู้นำของเข้ารายใดได้รับอนุมัติให้วางเงินประกัน หรือหนังสือค้ำประกันของธนาคารไว้ก่อนแล้วในวงเงินตามข้อ 3.1 ให้ถือว่ายังคงได้รับอนุมัติการวางเงินประกันอยู่ต่อไป การวางหนังสือค้ำประกันของธนาคาร ให้ถือว่าได้รับอนุมัติอยู่ต่อไปจนกว่าจะครบกำหนดระยะเวลาตามข้อ 3.3
3.8 ผู้นำของเข้าซึ่งได้รับอนุมัติให้รับของไปก่อนปฏิบัติพิธีการศุลกากรรายใดไม่ปฏิบัติตามระเบียบ คำสั่ง หรือประกาศกรมศุลกากรว่าด้วยการขอรับของไปก่อนการปฏิบัติพิธีการศุลกากรไม่ว่าจะเป็นระเบียบ คำสั่ง หรือประกาศกรมศุลกากรที่ใช้บังคับอยู่แล้ว หรือที่จะออกใช้บังคับต่อไปในภายหน้า กรมศุลกากรจะบังคับสัญญาประกันทัณฑ์บนโดยพลัน

หมายเหตุ
1. ผู้นำของเข้ายื่นคำร้องขอผ่อนผันรับของ/ส่งของไปก่อน (กศก.103)
2. เจ้าหน้าที่ฯ ตรวจสอบความถูกต้องของเอกสารที่เกี่ยวข้อง จากนั้นกำหนดวงเงินประกันพร้อมเสนออนุมัติให้รับของไปก่อนปฏิบัติพิธีการให้ครบถ้วน
3. ผู้นำของเข้าจัดส่งข้อมูลใบขนสินค้าขาเข้าเข้าสู่ระบบคอมพิวเตอร์ของกรมศุลกากร
4. ผู้นำเข้าจัดทำสัญญาประกัน(กศก.28) และนำหลักประกันเงินสด หนังสือธนาคารค้ำประกัน ไปวางประกันที่ฝ่ายบัญชีและเบิกจ่าย (ในกรณีวางหลักประกันอย่างอื่นให้ทำได้แต่เฉพาะส่วนราชการ รัฐวิสาหกิจ องค์การมหาชน องค์กรอิสระ และอื่น ๆ ที่มีสถานะเป็นหน่วยงานของรัฐ หรือองค์การระหว่างประเทศ และผู้มีเอกสิทธิทางการทูตเท่านั้น)
5. ผู้นำของเข้าไปขอรับการตรวจปล่อยของต่อส่วนบริการศุลกากร

**ช่องทางการให้บริการ**

|  |  |
| --- | --- |
| **สถานที่ให้บริการ**(หมายเหตุ: เฉพาะช่องทางติดต่อ)ช่องทางหลัก cform@customs.go.thสำนักงานศุลกากรภาคที่ 1 72000000@customs.go.thสำนักงานศุลกากรภาคที่ 2 73000000@customs.go.thสำนักงานศุลกากรภาคที่ 3 74000000@customs.go.thสำนักงานศุลกากรภาคที่ 4 75000000@customs.go.thสำนักงานศุลกากรภาคที่ 5 75160000@customs.go.th | ***ระยะเวลาเปิดให้บริการ*** *เปิดให้บริการตลอด 24 ชั่วโมง* |
|  **สถานที่ให้บริการ**(หมายเหตุ: -) กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ/ติดต่อด้วยตนเอง ณ หน่วยงาน  | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |
|  **สถานที่ให้บริการ**(หมายเหตุ: -) สำนักงานศุลกากร หรือด่านศุลกากรที่ให้บริการ/ติดต่อด้วยตนเอง ณ หน่วยงาน  | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 60 นาที

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การตรวจสอบเอกสาร**เจ้าหน้าที่ตรวจสอบเอกสารและหลักฐานประกอบ(หมายเหตุ: (กรณีเอกสารถูกต้องครบถ้วน))  | 40 นาที | จุดรับคำขอของกรมศุลกากร |
| 2) | **การพิจารณา**กำหนดวงเงินประกันพร้อมเสนออนุมัติให้รับของไปก่อนปฏิบัติพิธีการให้ครบถ้วน(หมายเหตุ: -)  | 10 นาที | จุดรับคำขอของกรมศุลกากร |
| 3) | **การลงนาม/คณะกรรมการมีมติ**อนุมัติและลงนาม(หมายเหตุ: -)  | 10 นาที | จุดรับคำขอของกรมศุลกากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **บัตรประจำตัวประชาชน****ฉบับจริง** 1 ฉบับ**สำเนา** 0 ฉบับ**หมายเหตุ** (หากเจ้าพนักงานศุลกากรต้องการสำเนา ให้ถ่ายเอกสารจากเอกสารตัวจริงโดยผู้ยื่นคำร้องต้องรับรองสำเนาโดยการเซ็นชื่อต่อหน้าเจ้าพนักงานศุลกากรเท่านั้น) | กรมการปกครอง |
| 2) | **แบบคำร้องขอผ่อนผันรับของ/ส่งของออก (กศก.103)****ฉบับจริง** 1 ฉบับ**สำเนา** 0 ฉบับ**หมายเหตุ** (เอกสารทุกฉบับต้องประทับตราบริษัทและลงลายมือชื่อรองรับโดยผู้มีอำนาจกระทำการหรือผู้ที่ได้รับมอบหมาย) | กรมศุลกากร |
| 3) | **สัญญาประกัน (กศก.28)****ฉบับจริง** 1 ฉบับ**สำเนา** 0 ฉบับ**หมายเหตุ** (เอกสารทุกฉบับต้องประทับตราบริษัทและลงลายมือชื่อรองรับโดยผู้มีอำนาจกระทำการหรือผู้ที่ได้รับมอบหมาย) | - |
| 4) | **เอกสารอื่นที่ใช้ประกอบแบบคำร้องขอผ่อนผันรับของ/ส่งของออก(กศก.103) - ใบขนสินค้าขาเข้า (ฉบับร่าง) - ใบตราส่ง - ใบอนุญาตหรือหนังสือสำหรับของควบคุมการนำเข้า (ถ้ามี) - หนังสือรับรองจากหน่วยงานราชการ คู่สัญญาผู้นำของเข้า (เฉพาะกรณีที่หน่วยงานราชการให้บุคคลอื่นสั่งให้ หรือนำเข้าตามสัญญาซื้อขายของทางราชการ) - บัญชีราคาสินค้า - บัญชีรายละเอียดการบรรจุหีบห่อ****ฉบับจริง** 1 ฉบับ**สำเนา** 1 ฉบับ**หมายเหตุ** (เอกสารทุกฉบับต้องประทับตราบริษัทและลงลายมือชื่อรองรับโดยผู้มีอำนาจกระทำการหรือผู้ที่ได้รับมอบหมาย) | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| *ไม่มีข้อมูลค่าธรรมเนียม* |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | กลุ่มคุ้มครองและส่งเสริมจริยธรรม กรมศุลกากร(หมายเหตุ: (- ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากรเลขที่ 1 ถนนสุนทรโกษา เขตคลองเตย กรุงเทพฯ - โทรศัพท์สายด่วนศุลกากร 1332 ในวันและเวลาราชการ- โทรสาร หมายเลข 0 2667 6919- ไปรษณีย์ โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110- จดหมายอิเล็กทรอนิกส์ (e-mail) ที่ ctc@customs.go.th))  |
| 2) | ศูนย์บริการประชาชน สำนักปลัดสำนักนายกรัฐมนตรี(หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300))  |
| 3) | ศูนย์รับเรื่องร้องเรียนการทุจริตในภาครัฐ(หมายเหตุ: (สำนักงานคณะกรรมการป้องกันและปราบปรามการทุจริตในภาครัฐ (สำนักงาน ป.ป.ท.)- 99 หมู่ 4 อาคารซอฟต์แวร์ปาร์ค ชั้น 2 ถนนแจ้งวัฒนะ ตำบลคลองเกลือ อำเภอปากเกร็ด จังหวัดนนทบุรี 11120- สายด่วน 1206 / โทรศัพท์ 0 2502 6670-80 ต่อ 1900 , 1904- 7 / โทรสาร 0 2502 6132- www.pacc.go.th / www.facebook.com/PACC.GO.THศูนย์รับเรื่องร้องเรียนสำหรับนักลงทุนต่างชาติ (The Anti-Corruption Operation center)Tel : +66 92 668 0777 / Line : Fad.pacc / Facebook : The Anti-Corruption Operation Center / Email : Fad.pacc@gmail.com))  |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | แบบคำร้องขอผ่อนผันรับของ/ส่งออกไปก่อน (กศก.103) และ สัญญาประกัน (กศก.28)(หมายเหตุ: -)  |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 01/03/2563